༣བཅད་ཀྱི་ཁྱད་ཆོས་བརྗོད་པ་ལས་བཅད་ནི་བོད་ཀྱི་སྲོལ་རྒྱུན་རི་མོའི་སྙིང་བཅུད་ཡིན་པས་ཕྱི་སྣོད་ཀྱི་དངོས་པོ་ཕྲ་རགས་ཐམས་ཅད་དང་།ནང་བཅུད་ཀྱི་སྲོག་ལྡན་སྣ་ཚོགས།སྐྱེ་བོ་དྲག་ཞན་བར་མའི་རྒས་གཞོན།ན་བཟའ་རྒྱན་གོས་ཡོད་ཚད་ཚང་མ་བཅད་ལ་བརྟན་ནས་གཟུགས་བརྙན་གྱི་རྣམ་པ་ཇི་མ་ཇི་བཞིན་ཕྲ་ལྷམ་མེར་གསལ་ཐབས་བྱས་ཡོད་ལ།པིར་མཁན་རང་ཉིད་ཀྱི་བསམ་བློའི་འགུལ་ཤུགས་ཀྱང་ངེས་གཏན་ཞིག་བསྣན་འདུགསྤྱིར་བོད་ཀྱི་རི་མོའི་འབྲི་ལུགས་ཐད་ལ་བཅད་ཀྱི་རྣམ་པ་ལྔ་པ་དབྱེར་བ་ལས་པིར་མཁན་གྱིས་དེ་རྣམས་ལྷུག་པོར་བེད་སྤྱད་ཡོད་པ་མ་ཟད།བཅད་རྣམས་པིར་ཁ་འཁྱུག་པ་དང་།བཅད་མདའ་སྙོམས་པ།བཅད་རིས་གསལ་བ་སོགས་ཀྱི་ཁྱད་ཆོས་ལྡན་ཡོད།ལྷག་པར་དུ་སྲིན་ཡུལ་གྱི་ཡུལ་ལྗོངས་བཀོད་པ་ལ།གང་ཞིག་པིར་མཁན་གྱི་རྣམ་དཔྱོད་རྩལ་ལ་བརྟེན་ནས་བཅད་རྣམས་རྩིང་ཞིང་པིར་ཁ་ཕྲ་སྦོམ་གྱི་འགྱུར་བ་འདྲ་མིན་ལ་བརྟེན་ནས།བྲག་རི་དེ་རྣམས་ཤིན་ཏུ་ནས་མཁྲེགས་ལ་རྩུབ་པའི་གཡང་གཟར་གྲོག་རོང་གི་རྣམ་པ་ཞིག་རང་བཞིན་ངང་ནས་འཆར་ཐུབ་པ་མ་ཟད།བཅད་ལ་བརྟེན་ནས་སྲིན་ཡུལ་གྱི་སྲིན་པོ་རྣམས་ཀྱང་རྒྱུན་པར་མི་རྣམས་ཀྱི་བློ་ཡུལ་དུ་ཆགས་བཞིན་པའི་གཟུགའ་བརྙན་གྱི་རྣམ་པ་ཞིག་མངོན་ཡོད་པ་ནི་སྲིན་པོའི་མགོ་སྐྲ་རྣམས་འཛིང་ཤིང་སེང་གེའི་རལ་པ་དང་གཉིས་སུ་མ་མཆིས་པ།མགོ་ཐོད་དུ་ཐོད་སྐམ་གྱིསས་བརྒྱན་པ།མིག་སྤུ་གཟེངས་ལ་མིག་འབུར་ཚུགས་སུ་བལྟ་བ།ཁ་གདངས་མཆེ་བ་གཙིགས་ལ་ལུས་པོའི་ཤ་གནད་འབུར་ཚུགས་སུ་མངོན་ལ་མི་ལྤགས་ཀྱི་གོས་གྱོན་པ་སོགས་མཐོང་བ་ཙམ་གྱིས་སེམས་ནང་དངངས་འཚབ་སྐྱེས་ཞིང་ཟིལ་རྔམས་ལྡན་པ་ཞིང་སྣང་།ཀྲུང་གོའི་བོད་ཀྱི་རིག་གནས་སྒྱུ་རྩལ་ཀུན་འདུས་ཞལ་ཐང་ཆེན་མོའི་རྣམ་བཤད་མཐོང་གྲོལ་ཀུན་གསལ་མེ་ལོང་།ནང་གསལ་བ་ལས་སྲིན་པོ་ནི་ལྷོ་ནུབ་རྔ་ཡང་གླིང་སོགས་སུ་ཡོད་པའི་སེམས་ཅན་གྱི་རིགས།མིའི་ཤ་ཟ་ཞིང་ཁྲག་འཐུང་བ་དང་།རུས་པ་ཁྱུར་མིག་ཟ་བའི་གཅན་གཟན་ལྟ་བུ་ལ།རྒྱན་དུ་རུས་པ་དང་མི་མགོ་སྐམ་རློན་གྱི་ཕྲེང་བ་སོགས་འདོགས་པ།གོས་སུ་མི་ལྤགས་དང་སྟག་ལྤགས་རློན་པ་གྱོན་པ།སྦྱོར་སྒྲོལ་གྱི་ལས་སོགས་མངོན་དུ་སྤྱོད་པ་ལ་འཛེམ་པ་མེད་པ།མི་སྡུག་སྲིན་པོ་ཁྲོས་པའི་གཟུགས་ཞེས་མཐོང་བ་ཙམ་གྱིས་དངངས་སྐྲག་སྐྱེ་བ་ཞིག་ཡོད་པར་བཤད་པ་དེའོ།ཞེས་གསུངས།འཇིག་རྟེན་མིས་ཐ་སྙད་དེ་གོ་བ་ཙམ་གྱིས་རང་བཞིན་གྱི་འཇིགས་སྣང་ཞིག་སྐྱེས་ཐུབ་པ་མ་ཟད།རང་སོར་ལུས་པོ་འདར་ཞིང་སེམས་མེད་དུ་ལུས་པ་ལྟ་བུའི་སྣང་བ་ཞིག་སྤྲད་སྲིད།སྐབས་དེར་ལྡེབས་བྲིས་ཐོག་བཀོད་པའི་སྲིན་པོའི་གཟུགས་བརྙན་ནི་གོང་སྨོས་ཀྱི་རྣམ་པ་དང་སྤྱོད་པ་མངོན་སུམ་དུ་པིར་རྩེ་ལས་ཐོན་ཏེ་ཛ་དྲག་ཅིང་རྔམ་བརྗིད་དང་ལྡན་པ་ཞིག་བཀོད་ཡོད་ལ།ད་དུང་ལྡེབས་བྲིས་ཐོག་སྲིན་པོ་ན་ཟུག་དྲག་པོས་མནར་ནས་ཤི་ལ་ཁད་པའི་རྣམ་པ་ཞིག་བྲིས་ཡོད་པ་དེ་མཐོང་དུས་པིར་མཁན་རང་ཉིད་སོ་སོའི་བློའི་རྣམ་དཔྱོད་དང་ཐུགས་རྩལ་ལ་བརྟེན་ནས་འགྲོ་དྲུག་སེམས་ཅན་གྱི་ཁོངས་སུ་གཏོགས་པའི་སྲིན་པོའི་རིགས་ནད་ཀྱིས་མནར་བ་ལས་རྒྱུན་གྱི་ཟིལ་ཤུགས་ཡོངས་སུ་ཉམས་ནས་གདོང་གི་རྣམ་འགྱུར་ཡ་ང་བ་ཞིག་བཀོད་ཡོད་ལ་འཁོར་བའི་སེམས་ཅན་གྱི་སྤྱི་མཐུན་ལྟར་སྡུག་བསྔལ་གྱི་རྒྱུ་དང་ཕྲད་པའི་སྐབས་འཇིགས་རུང་སྙིང་རྗེ་དང་བྲལ་བའི་སྲིན་པོ་ཡང་།སྐྱེ་རྒ་ན་འཆིའི་སྡུག་བསྔལ་ལས་བཟོད་པར་དཀའ་བའི་ཡ་ང་སྙིང་རྗེའི་ཡུལ་དུ་འགྱུར་བའི་རྣམ་པ་ཞིག་བསྟན་ཡོད།དེ་བཞིན་རྫོང་རྒྱབ་ཀླུ་ཁང་གི་ཐོག་བརྩེགས་གསུམ་པའི་ལྡེབས་བྲིས་རྩ་རླུང་ལུས་སྦྱོང་སྐོར་གྱི་རི་མོ་ནི་ཤིན་ཏུ་ནས་གསོན་ཉམས་དོད་ཅིང་།འགྱིང་དང་རྣམ་འགྱུར་ཁག་ཆེད་དམིགས་བསལ་ཅན་གྱི་རྣམ་པ་མངོན་པ་མ་ཟད།ལུས་ཀྱི་ཉམས་འགྱུར་དང་།འགུལ་སྐྱོད་ཀྱི་རྣམ་པ་ཕུན་སུམ་ཚོགས་པ།ལུས་ཀྱི་སྟངས་སྟབས་སོགས་བདེ་ཞིང་འཁྱུགས་པ་ནི་ལུས་སྦྱོང་པས་རང་གི་ལུས་ཀྱི་རྣམ་པ་ངོམས་པ་དང་གཅིག་མཚུངས་སུ་གནས།